Αξιολόγηση του βαθμού αξιοποίησης των παραγωγικών συντελεστών των πανεπιστημιακών νοσοκομειακών μονάδων και σύγκριση με αντίστοιχα δημόσια γενικά νοσοκομεία αλλά και με ιδιωτικά νοσοκομειακά ιδρύματα εισηγμένα στο Χρηματιστήριο Αθηνών
Authors: Μπαλαμάτσης Γεώργιος 
Published: September 2021

Η παρούσα διδακτορική διατριβή, εκπονήθηκε στο Τμήμα Νοσηλευτικής του Εθνικού και Καποδιστριακού Πανεπιστημίου Αθηνών, με στόχο τη διερεύνηση του βαθμού αξιοποίησης των παραγωγικών συντελεστών των πανεπιστημιακών νοσοκομειακών μονάδων, σε σύγκριση με δημόσια γενικά νοσοκομεία αλλά και με ιδιωτικά νοσοκομειακά ιδρύματα εισηγμένα στο Χρηματιστήριο Αθηνών. Εστιάζοντας στην εμπειρική εκτίμηση παραμετρικών και μη παραμετρικών μοντέλων, αναφορικά με την αποτελεσματική κατανομή των παραγωγικών συντελεστών που διαθέτουν οι δημόσιες και ιδιωτικές νοσοκομειακές μονάδες στην Ελλάδα, αποβλέπει στον εμπλουτισμό και στην ενδυνάμωση των ήδη υπαρχόντων εμπειρικών μελετών με νέα στοιχεία και στην παραγωγή νέων πορισμάτων αναφορικά με την άσκηση αποτελεσματικής διοίκησης στον τομέα της Υγείας.Ειδικότερα, στο θεωρητικό μέρος της διδακτορικής διατριβής, γίνεται επισκόπηση των βασικότερων συστημάτων υγείας σε Ευρωπαϊκό όσο και σε παγκόσμιο επίπεδο, ενώ παρουσιάζεται αναλυτικά και το θεσμικό πλαίσιο του Ελληνικού Συστήματος Υγείας. Επιπλέον, αναλύεται η έννοια της αποτελεσματικότητας, αλλά και ο ρόλος που αυτή διαδραματίζει σε ένα σύστημα παροχής υπηρεσιών υγείας καθώς επίσης και οι μέθοδοι εκτίμησης της. Επιπρόσθετα, παρουσιάζεται αναλυτικά το προφίλ των νοσοκομειακών μονάδων του δείγματος, τόσο σε επίπεδο απασχολούμενου προσωπικού (ιατρικό, νοσηλευτικό, διοικητικό κλπ) και παροχής ιατρικών και νοσηλευτικών υπηρεσιών, όσο και σε επίπεδο οικονομικών στοιχείων και αποτελεσμάτων ανά κατηγορία νοσοκομειακής δαπάνης.Στη συνέχεια ακολουθεί το εμπειρικό μέρος της διδακτορικής διατριβής, όπου λαμβάνει χώρα η ποσοτική ανάλυση και παρουσιάζονται τα εμπειρικά αποτελέσματα των διαφορετικών μεθόδων προσέγγισης της μέτρησης της παραγωγικότητας και της αποτελεσματικότητας των νοσοκομειακών μονάδων του δείγματος. Συγκεκριμένα, αναλύεται η διαχρονική εξέλιξη του βαθμού αποτελεσματικότητας αλλά και οι προσδιοριστικοί της παράγοντες, για (26) Ελληνικές νοσοκομειακές μονάδες (δημόσιες και ιδιωτικές), για τα έτη 2009-2012. Τα αποτελέσματα με βάση την εκτίμηση της D.E.A, κατέδειξαν σημαντική βελτίωση της συνολικής τεχνικής αποτελεσματικότητας για τα πανεπιστημιακά και γενικά δημόσια νοσοκομεία, έναντι των ιδιωτικών νοσοκομειακών μονάδων, ενώ η εκτίμηση του οικονομετρικού υποδείγματος, κατέδειξε την ανάγκη οι νοσοκομειακές μονάδες του δείγματος, να προχωρήσουν σε αναπροσαρμογή του απασχολούμενου προσωπικού τους –ιατρικό και νοσηλευτικό- και σε περαιτέρω μείωση του συνολικού τους κόστους.Βασικό συμπέρασμα είναι ότι η σημαντική αναπροσαρμογή στην ποσότητα των εισροών των δημόσιων νοσοκομειακών μονάδων, βελτίωσε αισθητά τον βαθμό αποτελεσματικότητας τους, σε αντίθεση με τα ιδιωτικά νοσοκομειακά ιδρύματα, για τα οποία, η αλλαγή του μείγματος και η ανακατανομή των παραγωγικών συντελεστών, κρίνεται ιδιαίτερα σημαντική. Τα αποτελέσματα για το σύνολο των νοσοκομειακών μονάδων του δείγματος, καταδεικνύουν περιθώρια περαιτέρω βελτίωσης στον βαθμό αποτελεσματικότητάς τους, δίνοντας ιδιαίτερη έμφαση στην μείωση των δαπανών τους.